אנני קסטר

אן ל. מקליין קסטר (באנגלית: Ann L. McLane Kuster; נולדה ב-5 בספטמבר 1956) היא פוליטיקאית אמריקאית, המכהנת כחברת בית הנבחרים של ארצות הברית מטעם מחוז הקונגרס השני של מדינת ניו המפשייר, ברציפות מאז 2013. קסטר, חברת המפלגה הדמוקרטית, מייצגת מחוז בחירה שבתוכו כל צפון ומערב המדינה, לרבות הערים נשואה וקונקורד. היא אחת משני הנציגים היחידים של ניו המפשייר בבית הנבחרים, לצד כריס פאפאס. קסטר נולדה בקונקורד בשנת 1956. שני הוריה היו פוליטיקאים. אביה, מלקולם מקליין, היה ראש עיריית קונקורד, חבר בממשלת ניו המפשייר ובעלים של אתר הסקי ויילדקאט מאונטיין. בשנת 1972 התמודד למשרת מושל ניו המפשייר כפוליטיקאי עצמאי, אך גרף 20% בלבד מקולות הבוחרים והפסיד למועמד מל תומסון מהמפלגה הרפובליקנית. במהלך הבחירות לנשיאות ארצות הברית 1976 הביע את תמיכתו בג'רלד פורד, ובאלה שלאחר מכן תמך בג'ון אנדרסון. אמה, סוזן מקליין, הייתה חברת הסנאט של ניו המפשייר מטעם המפלגה הרפובליקנית וב-1980 התמודדה אל מועמדות המפלגה הרפובליקנית לייצוג מחוז הקונגרס השני של ניו המפשייר בבית הנבחרים של ארצות הברית, אך סיימה במקום שני בבחירות המקדימות הרפובליקניות עם 25% מהקולות. סבא רבא שלה, ג'ון מקליין, הוסיף לכהן כמושל ניו המפשייר בשנים 1905–1907. בשנת 1978 השלימה קסטר בדארטמות' קולג' את לימודיה הגבוהים עם תואר ראשון במדיניות סביבתית, וב-1984 קיבלה תואר אקדמי נוסף מבית הספר למשפטים של אוניברסיטת ג'ורג'טאון. בתום לימודיה האקדמיים התמנתה למנהלת משרד עורכי דין מקומי בקונקורד. במרוצת השנים הייתה יועצת ארגונית ושותפה במוסדות משפטיים וארגונים עסקיים, וכעורכת דין התמחתה בליטיגציה בפני תיקים של אימוץ. קסטר הוסיפה לכהן בדירקטוריון של "מרכז הקפיטול לאמנויות" בקונקורד ובמועצות מנהלים של גופים שונים בהם הרדיו הציבורי של ניו המפשייר. בשנים 1989–2009 עבדה כשדלנית בניו המפשייר, והשתכרה משכר טרחה בן למעלה מ-1.3 מיליון דולר אמריקאי מבתי עסק ומלכ"רים שונים. בשנת 2010 התמודדה קסטר לייצוג מחוז הקונגרס השני של ניו המפשייר בבית הנבחרים האמריקאי, אך הפסידה למועמד הרפובליקני צ'ארלס בס (אנ'). היו אלה בחירות למושבו הריק של פול הודס, שפרש מהקונגרס כדי להתמודד על מקום בסנאט של ארצות הברית. בס ניצח את קסטר ביחס של 47%–48% ובפער של 3,550 קולות בלבד. בבחירות 2012 ניצבה קסטר מול בס פעם נוספת, והפעם גברה עליו כשגרפה 50.2% מהקולות, בעוד בס פיגר מאחור עם 45.3%. עם התכנסות הקונגרס ה-113 של ארצות הברית קסטר הושבעה לתפקידה. מאז 2013 היא מכהנת כנציגת המחוז בבבית הנבחרים. ב-2023 קסטר חברה בוועדת האנרגיה והמסחר של הבית, שם היא מכהנת בוועדת המשנה לבריאות, בוועדת המשנה לאנרגיה ובוועדת המשנה לפיקוח וחקירות. היא משמשת גם כיו"ר משותף של כוח המשימה הדו-מפלגתי לסיום האלימות המינית (היא עצמה ניצולה של אלימות מינית). ב-27 במרץ 2024 הודיעה קסטר כי אין בכוונתה להתמודד לתקופת כהונה שביעית וכי תפרוש מהקונגרס בינואר 2025. אנני ובעלה בראד, עורך דין סביבתי, מתגוררים כיום בהופקינטון שם גידלו את שני בניהם, זאק וטרוויס. מדיה וקבצים בנושא אנני קסטר בוויקישיתוף אתר האינטרנט הרשמי של אנני קסטר בבית הנבחרים האמריקאי (באנגלית) אנני קסטר, ברשת החברתית פייסבוק אנני קסטר, ברשת החברתית אקס (טוויטר) אנני קסטר, סרטונים בערוץ היוטיוב אתר האינטרנט האישי של קסטר (באנגלית) אנני קסטר, באתר המדריך הביוגרפי של הקונגרס של ארצות הברית (באנגלית) ההשתייכויות הדתיות של חברי הקונגרס ה-116 של ארצות הברית, מסמך מאת Pew Research Center (באנגלית) נורמה לאב, Ayotte win keeps seat in Senate for GOP, באתר בוסטון גלוב, 3 בנובמבר 2010 (באנגלית) קארן מקוויי וג'וליאן בורגר, Women's vote carries Obama to victory on historic election night, באתר הגרדיאן, 7 בנובמבר 2012 (באנגלית) מריאנה אלפרו, New Hampshire Democratic Rep. Ann Kuster to retire from Congress, באתר וושינגטון פוסט, 27 במרץ 2024 (באנגלית) About | U.S. Representative Ann McLane Kuster, kuster.house.gov (באנגלית)